প্যাটি ডিউক
অ্যানা মারি "প্যাটি" ডিউক (ইংরেজি: Anna Marie "Patty" Duke; ১৪ ডিসেম্বর ১৯৪৬ - ২৯ মার্চ ২০১৬) ছিলেন একজন মার্কিন অভিনেত্রী। তিনি মঞ্চ, চলচ্চিত্র ও টেলিভিশন - এই তিন মাধ্যমেই অভিনয় করেছেন। তার প্রথম আলোচিত সাফল্য হল দ্য মিরাকল ওয়ার্কার (১৯৬২) ছবিতে হেলেন কেলারের ভূমিকায় অভিনয়, যার জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার অর্জন করেন। ব্রডওয়ে মঞ্চেও তিনি এই চরিত্রে অভিনয় করেছিলেন। পরের বছর তিনি তার নিজের অনুষ্ঠান দ্য প্যাটি ডিউক শো-এ একই রকম দেখতে দুই বোন ক্যাথি ও প্যাটি লেন চরিত্রে অভিনয় করেন। পরবর্তীকালে তিনি আরও পরিপক্ব চরিত্রে কাজ করতে থাকেন, তন্মধ্যে রয়েছে ভ্যালি অব দ্য ডলস (১৯৬৭) ছবিতে নেলি ওহারা। অভিনয় জীবনে ডিউক দশটি এমি পুরস্কারের মনোনয়ন ও তিনটি এমি জয় করেন, এবং দুটি গোল্ডেন গ্লোব পুরস্কার অর্জন করেন। তিনি ১৯৮৫ থেকে ১৯৮৮ সাল পর্যন্ত স্ক্রিন অ্যাক্টরস গিল্ডের সভাপতির দায়িত্ব পালন করেন।